Waghond gee haar lewe om gesin te redMolly, die heldhaftige pitbullterriër (Foto: Dierewelsynsvereniging Philippi/Facebook) Pitbullterriërs is ongetwyfeld een van die honderasse wat misverstaan word, sê die Dierewelsynsvereniging in Philippi in die Wes-Kaap. “Mense mishandel en buit dié honderas ongelukkig uit tot nadeel van die ras en samelewing,” het Allan Perrins, woordvoerder van die organisasie, in ŉ verklaring gesê. “Mens hoor selde enigiets positief oor dié beleërde honderas en daarom deel ons graag Molly se heldeverhaal.” Molly, ŉ pitbullterriërteef, word as ŉ held beskou deur die Van Wyk-gesin van Rocklands. Danksy haar beskermingsinstink het hulle ŉ rooftog op 5 September oorleef. “Dit het Molly net ŉ paar sekondes geneem om te besef haar gesin is in gevaar. Sy het, sonder om te huiwer, na aksie oorgegaan om hulle teen ŉ gewapende aanvaller te beskerm.” Sy is geslaan en verskeie kere in die kop en lyf met ŉ skerp voorwerp gesteek, maar Molly het verbete bly veg. “Die aanvaller het vinnig besef dat hy nie die mas gaan opkom nie en het vinnig gevlug. Hy het Molly sterwend in ŉ plas bloed op die vloer agtergelaat.” Molly het soveel bloed verloor dat die vertrek “soos ŉ moordtoneel” gelyk het. Sy het desperaat voortgegaan om haar gesin te beskerm, selfs al het sy soms haar bewussyn verloor. “Ons het alles in ons vermoë gedoen om Molly te red, maar sy het te veel bloed verloor en haar beserings was te ernstig,” het Perrins verduidelik. “Enigiemand wat al ooit ŉ pitbullterriër gehad het wat behoorlik gesosialiseer is en behoorlik deel vorm van die gesin, sal kan getuig oor die heldhaftige aard van dié dapper honde. Ongeag die grootte of aard van die bedreiging, sal hulle hul lewens gee om diegene te beskerm wat vir hulle lief is.”